5 טיפים לטיול ביפן - אונסן, רכבות, תחבורה, תרבות יפנית, מה מותר ומה אסור?
הכל על הרפתקאות
ציוד הטיולים שלי
5 טיפים לטיול ביפן: מדריך חובה לפני הנסיעה
על ידי איפה גיל | פבר 6, 2017 | יפן, מדריכים | 18 תגובות
המדריך הזה כולל טיפים לטיול ביפן שחובה לדעת לפני היציאה לטיול. בסוף הפוסט תמצאו לינק עם המסלול שלי, מלונות שישנתי בהם, מחירים ולקחים מהטיול. אם אתם מחפשים יעד לטיול מיוחד, לא תמצאו מיוחד יותר מטיול ביפן. יפן היא השילוב המושלם לטיול במדינה מתקדמת עם תרבות שונה לחלוטין. בתי קפה עם עשרות חתולים, גלידת תה ירוק, מופעי גיישה מסורתיים והרכבות הכי מהירות בעולם. אלו רק חלק מהדברים הנפלאים שחוויתי ביפן.
אפשר לבקר ביפן לטיול ארוך אך משום התחייבויות אחרות היו לי רק שבועיים לבקר בארץ השמש העולה. השלב הראשון בתכנון הטיול היה להזמין כרטיסי טיסה הלוך ושוב מטוקיו. חלק מהתיירים שפגשנו הזמינו כרטיס הלוך לטוקיו וחזור מיעד שונה. אני חושב שאין לזה צורך כי רשת הרכבות ביפן כלכך טובה, נוחה ומהירה ואפשר להגיע בחזרה לטוקיו בכמה שעות ובנוחות.
1) תחבורה ציבורית ורכבות
השלב הבא אחרי הזמנת כרטיסי הטיסה הוא להזמין את מנוי הרכבת לטיול ביפן בשם Japan Rail Pass. המנוי מאפשר נסיעה ללא הגבלה ברכבות בין הערים ביפן כולל הרכבות המהירות (Bullet Trains). אפשר לקנות את המנוי ל 7, 14 או 21 יום במחלקה רגילה ומחלקה ראשונה (מחלקה רגילה הרבה יותר טובה מרכבת ישראל אז אין צורך לשדרג). את הקופון חייבים להזמין מראש לפני הנסיעה ליפן (אי אפשר לקנות אותו ביפן).
אפשר להזמין את השובר החל משלושה חודשים לפני התאריך בו תרצו להפעיל את השובר ביפן. את השובר אפשר להזמין השובר באינטרנט (יותר זול) או אצל סוכני הנסיעות בארץ.
יש להחליף את השובר בשדות התעופה או בתחנות המרכזיות ביפן – אפשר לראות את נקודות ההחלפה וזמני הפתיחה פה. צריך להביא את הדרכון עם השובר. מניסיון, תהליך ההחלפה לוקח הרבה זמן (חיכיתי שעה בתור) אז עדיף להגיע מוקדם לתחנת ההחלפה או ישר אחרי איסוף המזוודה בשדה התעופה.
ברגע שהחלפתם את הכרטיס, תקבלו שובר עם תאריך התפוגה – תוודאו שהם נתנו לכם את התאריך הנכון – לפעמים הם עושים טעות ואי אפשר לתקן אותה מאוחר יותר. בנוסף, אל תאבדו את הכרטיס – לא תוכלו לקבל אותו בחזרה ותצטרכו לשלם לנסיעות מחיר מלא בעלות מאוד גבוהה. תוכלו לקרוא על כל הכללים בסוף העמוד הזה.
המינוי כולל מגוון רחב של אמצעי תחבורה:
כל הרכבות של חברת JR כולל הרכבות המהירות בין עירוניות (ישנן שתי סוגי רכבות Nozomi ו Mizuho שהן רכבות ישירות בין עירוניות שהמינוי לא תקף בהן, אך יש מספיק רכבות מהירות אחרות)
רכבת משדה התעופה Haneda
אוטובוסים של חברת JR
המעבורת JR לאי מייג׳ימה (Miyajima)
*שימו לב שהכרטיס הזה אינו תקף לרכבת והרכבל להר קוייה (Koyasan) או הרכבת להאקובה.
במידה ואתם מתכננים לנסוע ליעדים רחוקים ברכבת המהירה, אני ממליץ להגיע יום לפני לתחנת הרכבת כדי לשמור מקומות ישיבה. זה אולי נשמע מסובך אך לכל אורך הטיול שלנו, כמעט תמיד היינו בקרבת התחנה יום לפני הנסיעה ובקלות שמרנו מקומות ישיבה. צריך ללכת לקופת הכרטיסים והם יעשו את זה בשבילכם. גם אם לא הזמנתם מראש, כמעט תמיד יש מקום ברכבת ואולי תצטרכו להחליף כסאות תוך כדי הנסיעה או לעמוד בחלק מהזמן. הרכבות ביפן תמיד בזמן וזמן העליה לרכבת מאוד קצר, אז תחכו על הרציף לפי מספרי הקרונות על הרציף כמה דקות לפני שהרכבת מגיעה.
אני הדפסתי את לוח הזמנים של הרכבות בין כל היעדים של הטיול שלי בלינק הבא. אמנם לקח לי קצת זמן להבין את הלו״ז אך הוא היה מאוד שימושי בתכנון הזמנים – ממליץ להדפיס ולקחת אתכם לטיול ביפן.
המטרו של טוקיו מאוד נוח לתחבורה ברחבי העיר והוא פועל בשיטת צבעים. בכל התחנות יש שילוט באנגלית אז מאוד קל לעקוב. אני הורדתי את האפליקציה של חברת המטרו שעזרה לי מאוד תוך כדי הנסיעה ברכבת התחתית. האפליקציה עובדת גם בלי אינטרנט למרות שיש אינטרנט בכל תחנה ביפן.
בכל מקום תחנת רכבת ביפן ישנם לוקרים בהם תוכלו להשאיר את תיק והמזוודה שלכם למספר שעות – אני השתמשתי בלוקרים הרבה. הם לא עולים הרבה ומשלמים לפי זמן. בדרך מהירושימה חזרה לטוקיו רציתי לעצור בתחנת הימג׳י (Himeji) כדי לבקר בארמון הימג׳י היפיפה לכמה שעות. עצרתי בתחנה, הזמנתי כרטיס לרכבת של שלוש שעות אחרי כן והשארתי את התיקים בלוקרים במקום לסחוב את התיק איתי.
2) מלונות
המלונות ביפן יכולים להיות מאוד יקרים אך אפשר למצוא מלונות פחות יקרים ועדיין איכותיים. ישנם שני סוגי מלונות:
מלונות בסגנון מערבי: מלונות רגילים כמו שאנחנו מכירים במערב עם מיטה ומקלחת רגילות
מלונות מסורתיים: ריוקאן (Ryokan) הם בתי אירוח יפנים מסורתיים בו תתארחו בחדר מסורתי עם מזרון קש פוטון על הרצפה, תלבשו יוקטה (פיג׳מה יפנית דומה לקימונו) ותרחצו באונסן (Onsen) שהיא מקלחת משותפת מסורתית.
מבחינת מחירים, המלונות המערביים יותר יקרים אך אפשר למצוא ריוקאנים מאוד יקרים עם אונסן פרטי ונוף יפיפה. מבחינת חוויה, הריוקאן הוא הדרך לחוות את יפן. הריוקאנים הם רוב המקומות בהם התארחתי תוך כדי הטיול ביפן.
בטיול של שבועיים אני ממליץ לגוון. תסמכו עלי שאחרי כמה ימים במיטת פוטון שעשויה מקש על הרצפה גם אתם תרצו מיטה מערבית.
ישנם הרבה סוגים נוספים של מלונות, אני ממליץ להתנסות במלון הקפסולות (Capsule Hotel) בו תישנו בתא קטן ליד ומעל תאים אחרים. זוהי חוויה מיוחדת ליפן ואני ממליץ לישון בה יום או יומיים. בתחילת הטיול בטוקיו אני ישנתי ב Kiba Capsule Hostel בקפסולה משותפת לזוג – זו הייתה דרך מעולה להתחיל את הטיול ביפן. מלון הקפסולות הכי טוב שישנתי בו עד כה הוא NineHours ואתם מוזמנים לצפות בסרטון שהכנתי על לינה בו (למטה) ולקרוא את המדריך המלא למלון קפסולה שהכנתי בשבילכם.
3) תרבות ושפה
היפנים הם האנשים הכי מנומסים שפגשתי והם יעשו הכל כדי לעזור לכם! באחת מתחנות הרכבת, לא הייתי בטוח לאן ללכת ושאלתי גברת אם זה הרציף הנכון. היא סימנה לי לחכות, השאירה את התיקים שלה אצלי ויצאה למסע למצוא את התשובה. לאחר כ-10 דקות היא חזרה עם סדרן שהוביל אותנו לרציף הנכון. היא כמעט פספסה את הרכבת בעצמה אך עדיין עשתה הכל כדי לעזור. היו לי אין ספור מקרים דומים בהם היפנים עזרו בלי קץ.
באופן כללי, היפנים לא מדברים המון אנגלית. הם לומדים אנגלית בבית ספר, הם יודעים לקרוא אך הם מאוד מתביישים לדבר וגם שהם מנסים לדבר המבטא ממש מקשה על ההבנה. אם אתם נקלעים למצב בו אף אחד לא מבין אתכם תנסו לכתוב על נייר באנגלית אולי זה יעזור.
מבחינת בטיחות, יפן כלכך בטוחה. התרבות היפנית מאוד נוקשית אז רוב האוכלסייה מאוד ישרה ולא תעבור על החוק. ראיתי אנשים משאירים את האופנים שלהם ברחובות ללא מנעול ואף אחד לא גונב אותם. הסתובבתי בלילה והרגשתי בטוחים לגמרי. ברוב השכונות ישנם דוכנים קטנים של המשטרה בשם קובאן אז אם אתם צריכים עזרה תשאלו איפה הקובאן המקומי.
4) המקלחות המשותפות
ברוב המקומות בהם תשנו ביפן יהיו מקלחות משותפות המפוצלות לגברים ונשים. ישנם מספר כללים ידועים שצריך לדעת:
הרחצה באונסן היא בעירום ואסור להיכנס עם בגד ים – במקלחות כל אחד לעצמו אז אין סיבה לחשוש. בכניסה למקלחת תצטרכו להתפשט לשים את על החפצים שלכם בתא קטן שיחכה לכם בסוף המקלחת
צריך להתקלח לפני הכניסה לג׳קוזי או לבריכה – המקלחות ממוקמות בכניסה עם שרפרפים קטנים שעליהם יושבים תוך כדי הרחצה. בכל מקלחות יש סבון ושמפו (איכותיים), דוש ודלי למים. באופן מסורתי ממלאים את הדלי במים ושופכים אותו עליכם אך אפשר להשתמש בדוש כדי לשטוף (אני מעדיף את הדלי).
לרוב בכניסה לאונסן יש הסבר למערביים עם החוקים הרלוונטים אז אל תדאגו אם שכחתם. האונסן היא דרך מעולה להירגע, קחו את הזמן ותהנו – אני ממש מתגעגע. בחלק מהריוקאנים היו אונסנים פרטיים לזוגות שאפשר להזמין מראש אז כדי לשלוח אימייל ולהזמין מקום כי הם מתמלאים מהר.
5) אירועים ומקומות מיוחדים השווים ביקור
ישנם אין ספור אירועים, מקומות וחוויות שונות ביפן שאני ממליץ עליהם בחום. החל מפריחת הדובדבן המפורסמת, מופעי גיישה בקיוטו, סקי באלפים היפניים, ביקור בעולם הארי פוטר, תחרות סומו באוסקה, שינה במנזר בודהיסטי ועוד. תוכלו לקרוא על 10 דברים שאסור לפספס בביקור ביפן (בקרוב).
לחצו כאן למסלול שלי ביפן – מסלול מלא כולל מלונות, מחירים ומה לעשות בכל מקום. אם יש לכם שאלות בנוגע לטיול ביפן אשמח לענות על שאלות בתגובות למטה.
אהבתם? עקבו אחרי באינסטגרם ובעמוד הפייסבוק שלי כדי לקבל עדכונים על יעדים מיוחדים נוספים, טיפים ועצות וגם סתם כי בא לכם!
מירה	ב07/02/2017 ב8:04
עושה לי חשק לנסוע
איפה גיל	ב07/02/2017 ב8:52
היה טיול מעולה, מתי את נוסעת?
שמוליק חיות	ב08/02/2017 ב8:09
אחלה של מידע מעניין
איפה גיל	ב08/02/2017 ב8:11
תודה שמוליק – תהנה ביפן ותספר לנו איך היה לך!
Lian	ב08/02/2017 ב10:40
טיפים מועילים. אשתמש בהם יום אחד…
איפה גיל	ב08/02/2017 ב11:35
בכיף – אני אשמח לראות תמונות מהטיול שלך ביפן!
מירב	ב23/07/2017 ב6:28
יפן עם ילדים?
איפה גיל	ב23/07/2017 ב8:38
בהחלט – זו תהיה חוויה מאוד מיוחדת!
חשוב מאוד לשלב אטרקציות שילדים יאהבו כמו דיסני בטוקיו, אולפני יוניברסל באוסקה, מופע סומו וכו..
ליאת	ב23/07/2017 ב20:27
אני נוסעת באוקטובר ליפן לתקופת השלכת.תודה על הטיפים למרות שהכל מאורגן ,טוב לדעת לקראת מה הולכים.
איפה גיל	ב23/07/2017 ב22:54
וואו איזה תענוג. שתהיה לך נסיעה מעולה!
יפעת פיירמן	ב01/09/2017 ב13:33
גיל, פוסט עשיר במידע מעניין ומועיל. אני בטוחה שיסייע לכל מי שמתכנן טיול ליפן. השוני התרבותי והשפה יוצרים בעיני מחסום שמרתיע חלק מהאנשים. הפוסט שלך בהחלט הופך את יפן ליעד נגיש יותר.
TOVA MY	ב01/09/2017 ב23:27
גיל , יפן נמצאת על הכוונת שלי
הפוסט הזה נדיב במידע פרקטי לנוסעים ליפן ויחד עם זאת יש בו נימה אישית שלי אישית מאוד חשוב (להבדיל ממדריכים יבשים )
עכשיו הולכת לחקור ולחלןם את המסלול שלך 🙂
איפה גיל	ב02/09/2017 ב11:40
תודה טובה! באם החלום איי פעם יהפוך למציאות תגידי לי ואני אשמח לשוחח לתת כמה טיפים ואולי כשתחזרי תוכלי לתת לי כמה נוספים 🙂
נתלי תמיר	ב02/09/2017 ב11:19
חלום רחוק וקרוב
מידע מפורט ומצויין.
איפה גיל	ב02/09/2017 ב11:44
תודה רבה – וכשאת נוסעת תשלחי לנו תמונות!
זיוה רן	ב03/11/2017 ב21:47
הי גיל , תודה על הפוסט המעולה . בעלי ואני טסים ליפן בעוד שבועיים ל-15 יום , וזה יעזור לנו מאוד לתכנן את הטיול .
נכנסתי לקישור שלך לאתר של ה- JR PASS . שם הם מציעים לרכוש WIFI נייד במחיר של 48 $ . מה דעתך ?
שאלה נוספת , מכיוון שאנחנו נוסעים בעונה שונה מזו שאתה טיילת (סוף נובמבר) , האם אתה ממליץ לשנות את המסלול בהתאם ?
איפה גיל	ב04/11/2017 ב19:28
היי זיוה – תודה על התגובה ואני בטוח שיהיה לכם טיול מעולה!
באופן כללי יש ביפן wifi חינמי כמעט בכל מקום אז לא הייתי הולך על ה wifi נייד. אם אתם ממש רוצים אינטרנט אפשר לקנות סים בטוקיו.
הזמנת כבר את ה JR Pass? כדאי לכם להזמין בקרוב כי אתם צריכים טופס פיזי שישלח אליכם בדואר.
לגבי המסלול – אני חושב שהמסלול שלי מעולה. אולי הייתי מדלג על קופי השלג ואם אתם רוצים לעשות סקי או לא.
אם אתם צריכים רעיונות נוספים אני ממליץ מאוד להכנס לקבוצה הפייסבוק יפן למטיילים ולשאול שם.
זיוה רן	ב05/11/2017 ב19:41
תודה גיל , הזמנתי את ה- PASS . מה לגבי האלפים היפנים בתקופה זו ? האם יש טעם לנסוע לשם או שקר מידי
רוצים לדעת על עוד הרפתקאות? בלחיצת כפתור אחת תוכלו לשמור איתי על קשר ולקבל מדריכים מיוחדים, מידע על הרפתקאות וטיולים בעולם. הצטרפו אלי להרפתקה הבאה!
תמכו בי
עוצב ע״י גיל דרורי Blogim
הצטרפו אליי להרפתקה הבאה!
הרשמו לרשימת התפוצה שלי ואני אשלח לכם לא יותר מפעם בחודש טיפים חדשים, עדכונים וסרטונים חדשים מטיוליי בעולם!
נרשמת בהצלחה - איזה כיף!